Phil Foden ma tħarriġx mal-Ingilterra u jista' jitlef il-Finali tal-Euro 2020 kontra l-Italja Il-midfielder ta' Manchester City Phil Foden ma tħarriġx mal-Ingilterra u jista' jitlef il-Finali tal-Euro 2020 kontra l-Italja, il-Ħadd filgħaxija. Il-manager tal-Ingilterra Gareth Southgate irċieva aħbar ħażina rigward il-kundizzjonijiet ta' Foden, hekk kif l-istilla ta' Man City ma tħarriġx mat-Three Lions illum. Mhuwiex ċert jekk il-midfielder jirkuprax fil-ħin għal-logħba l-kbira kontra l-Azzurri f'Wembley, u ma ħax sehem fit-taħriġ 'bħala prekawzjoni minħabba daqqa żgħira li sofra fil-konfront kontra d-Danimarka'. Huwa kien l-uniku player nieqes hekk kif l-Ingliżi tħarrġu b'mod normali fis-St George's Park qabel il-Finali tal-UEFA Euro 2020. Foden lagħab tliet darbiet fl-Euro dan is-sajf, u beda darbtejn kontra l-Kroazja u l-Iskozja fi Grupp D. Iż-żagħżugħ ta' 21 sena tħalla barra mit-team kontra r-Repubblika Ċeka u baqa' fuq il-bank kontra l-Ġermanja u l-Ukrajna qabel daħal jilgħab l-aħħar 25 minuta fir-rebħa ta' 2-1 kontra d-Danimarka wara l-ħin barrani.